“หอการค้าไทย” หั่น GDP ไทยปีนี้เหลือ 1.1% หลังส่งออกติดลบ-ดัชนีความเชื่อมั่นออลไทม์โลว์
“หอการค้าไทย” หั่น GDP ไทยปีนี้เหลือ 1.1% หลังส่งออกติดลบ-ดัชนีความเชื่อมั่นออลไทม์โลว์
“หอการค้าไทย” หั่น GDP ไทยปีนี้เหลือ 1.1% หลังส่งออกติดลบ-ดัชนีความเชื่อมั่นออลไทม์โลว์
12 มี.ค. 2563

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย ได้ปรับลดคาดการณ์ GDP ของไทยในปีนี้ลดเหลือ 1.1% จากเดิม 2.8% ส่งออกพลิกเป็นติดลบ -1%
โดย นายธนวรรธน์ พลวิชัย ประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า การปรับตัวลดลงของดัชนีความเชื่อมั่นผู้บริโภคทุกรายการในเดือนก.พ.นี้ ส่งผลให้ดัชนีความเชื่อมั่นผู้บริโภคปรับตัวลดลงต่อเนื่องเป็นเดือนที่ 12 และอยู่ในระดับต่ำสุดในรอบ 20 ปี 11 เดือน หรือราว 21 ปี นับตั้งแต่เดือนเม.ย.42 เป็นต้นมา ทั้งนี้ดัชนีในภาพรวมยังอยู่ต่ำกว่าระดับปกติที่ 100 ซึ่งชี้ว่าผู้บริโภคยังคงเห็นว่าสถานการณ์เศรษฐกิจโดยรวมยังไม่ฟื้นตัวขึ้นมากนัก
ทั้งนี้ ผู้บริโภคยังมีความกังวลเกี่ยวกับการแพร่ระบาดของไวรัสโควิด-19 ซึ่งส่งผลกระทบในเชิงลบอย่างมากต่อการขยายตัวของเศรษฐกิจไทยในอนาคต ทั้งภาคการท่องเที่ยว การส่งออก และกำลังซื้อในประเทศ ขณะที่งบประมาณรายจ่ายปี 63 ที่ล่าช้า รวมทั้งปัญหาภัยแล้ง อาจเป็นปัจจัยลบซ้ำเติมเศรษฐกิจไทยในอนาคตได้
โดยจากสถานการณ์ดังกล่าว ผู้บริโภคยังคงระมัดระวังการจับจ่ายใช้สอยอย่างต่อเนื่องไปจนถึงกลางไตรมาส 3 ของปีนี้เป็นอย่างน้อย ดังนั้นรัฐบาลจึงควรดำเนินนโยบายการเงิน และการคลังผ่อนคลายอย่างต่อเนื่อง
“ดัชนีความเชื่อมั่นผู้บริโภคทุกตัว ออกมาต่ำสุดเป็นประวัติการณ์ ดัชนีความเชื่อมั่นผู้บริโภคในอนาคตออกมาต่ำกว่าในช่วงวิกฤติต้มยำกุ้งในปี 40 แสดงให้เห็นว่าคนยังไม่กล้าออกมาจับจ่ายใช้สอย ทำให้มาตรการกระตุ้นเศรษฐกิจที่รัฐบาลออกมาอาจจะไม่สามารถกระตุ้นเศรษฐกิจได้เต็มที่นักคาดว่าการจับจ่ายใช้สอยอาจจะกลับมาได้ช่วงกลางไตรมาส 3” นายธนวรรธน์ ระบุ
 
 
 